Resep-video: Die oorspronklike braaibroodjie | Maroela Media
Die oorspronklike braaibroodjie (Foto: Maroela Media/janie Mosnieur)
Daar is al baie gesê oor of ŉ braaibroodjie blatjang, appelkooskonfyt, braaisout of biltong moet op kry. Moet die botter aan die binne- of buitekant van die brood gesmeer word? Kyk hier hoe om ŉ régte oorspronklike Suid-Afrikaanse braaibroodjie te maak.
Resep vir 1 braaibroodjie
botter (nie margarien!)
tamatie, dun gesny
ŉ ui, dun gesny
Smeer botter op albei snye brood. Dop die snye om sodat die botterkant onder is.
Pak 2/3 snye tamatie op die kant van die brood wat nie botter op het nie. Geur met sout en peper.
Sit sowat 5 snye ui op die tamatie en strooi lekker baie kaas oor.
Plaas nou die ander sny brood bo op, met die botterkant na buite. Plaas die broodjie op ŉ toeknyp-rooster.
Braai oor ŉ lae hitte en draai gereeld tot kaas gesmelt is en die broodjie goudbruin raak.
Haal van die rooster af en eet dadelik.
Lekkerder as al die tierlanteintjies
Die resep is 100% reg.
Net hiermee n goeie ‘tip’. Plaas eerste die uie, dan die kaas en dan die tamatie heel bo.
Die tamatie se sap loop dan nie direk in die brood in nie, wat dan geneig is om die brood papperig te maak, en dan nie bruin en bros braai nie. Die kaas tussen die ui en tamatie smelt dan lekker tussen die twee.
@Fiela – nog beter: ek ontskil die tamatie en haal die pitte uit; dan kan jy die tamatie onder, middel of bo-op sit, sonder enige pap resultaat. En ek maak my broodjies vas met ‘n toutjie sodat dit nie loskom van mekaar nie. Ek smeer die brood binne met ‘n bietjie margarien en buite met regte gesoute botter. O ja, en dag-oue brood werk die beste.
Absoluut die beste met chutney binne in gesmeer!!
My eerste keer wat ek n braaibroodjie gesien het, het die tannie die snye met n garingtjie vasgebind. Dit is iets wat my altyd sal by bly.